
               REPUBLIKA HRVATSKA
  VUKOVARSKO-SRIJEMSKA ŽUPANIJA
               OPĆINA BOGDANOVCI
	      OPĆINSKO VIJEĆE

Klasa: 024-01/24-02/20
Ur.br: 2196-8-01/02-24-01
Bogdanovci, 09. travnja 2024. godine

Na temelju članka 87. i 88. Poslovnika Općinskog vijeća Općine Bogdanovci („Službeni vjesnik“ br. 04/21 i 21/22), zamjenik predsjednice vijeća Andrija Krizmanić predlaže ovaj:

Z A P I S N I K

sa 39. sjednice općinskog vijeća koja je održana 09.04.2024. godine sa početkom u 19,00 sati u zgradi Općine Bogdanovci.

NAZOČNI VIJEĆNICI:
Andrija Krizmanić, Jelena Vinaj, Boris Grbić, Mirko Hardi, Zvonko Kostelnik, Mario Pavlović, Dalibor Katić, Gelo Marijan, Zvonimir Mudri

ODSUTNI VIJEĆNICI:  Anamarija Savić Bajac

NAZOČNE SLUŽBENE OSOBE:
Maja Župan, Marko Barun, Darko Ruskaj

GOSTI:  Ahnetka Ivan, Ivan Božić


Zamjenik predsjednice općinskog vijeća gosp. Krizmanić pozdravio je sve prisutne, ispričao se u ime predsjednice, jer zbog privatnih obaveza nije u mogućnosti nazočiti današnjoj sjednici, te je predložio sljedeći dnevni red:

1. Usvajanje zapisnika s 38. sjednice općinskog vijeća Općine Bogdanovci
2. Prijedlog Odluke o usvajanju Izješća o izvršenju Plana djelovanja u području prirodnih nepogoda za 2023. godinu
3. Prijedlog Odluke o uvjetima i načinu spaljivanja suhe trave, korova, raslinja i biljnih otpadaka
4. Prijedlog Odluke o mjerama zaštite od požara za Općinu Bogdanovci
5. Prijedlog Odluka o praćenju izvršenja Plana zaštite od požara za Općinu Bogdanovci
6. Prijedlog Oduke o prihvaćanju izvješća o radu davatelja javne usluge tvrtke Komunalac d.o.o. Vukovar na području Općine Bogdanovci za 2023. godinu
7. Izvješće o provjeri formalnih uvjeta i popis važećih kandidatura za izbor članova Savjeta mladih Općine Bogdanovci
8. Prijedlog Odluke o izboru članova Savjeta mladih Općine Bogdanovci 
9. Prijedlog Odluke o pokretanju postupka za kupoprodaju nekretnina
10. Razno
· Obavijest Općine Bogdanovci o prodaji nekretnine u Svinjarevcima, Crkvena 6
· Rasprava o sucima porotnicima

Dnevni red usvojen je JEDNOGLASNO.

Točka 1.
Zamjenik predsjednice općinskog vijeća dao je zapisnik sa 38.  sjednice Općinskog vijeća na raspravu. S obzirom da nije bilo nikakvih primjedbi, zapisnik je usvojen JEDNOGLASNO.

Točka 2.
Gosp. Barun pojašnjava kako se sukladno članku 17. st. 3. Zakona o ublažavanju i uklanjanju posljedica prirodnih nepogoda Izvješće donosimo svake godine do 31. ožujka za prethodnu godinu, u odnosu na prošlu godinu nema puno promjena, osim što je uvedena prošlogodišnja prirodna nepogoda koju je prouzročio olujni i orkanski vjetar. Izrazito u Svinjarevcima i Petrovcima nanesena je velika materijalna šteta na poljoprivredi, infrastrukturi, obiteljskim kućama, gospodarskim objektima i općinskim zgradama. Ukupno procijenjena šteta za 126 fizičkih i 4 pravne osobe iznosila je 731.779,25 EUR. Temeljem rješenja Vlade RH, te Odluke Vukovarsko-srijemske županije, po kriteriju I. ukupno je isplaćeno 26.636,64 EUR za ublažavanje i uklanjanje posljedica prirodne nepogode, te po kriteriju II. ukupno 19.287,50 EUR.
Nakon pojašnjenja gosp., Baruna, zamjenik predsjednice vijeća daje ovu točku na glasanje, te se ista usvaja JEDNOGLASNO, bez primjedbi i komentara.

Točka 3.
Kao i svake godine, tako i ove moramo donijeti Odluku o uvjetima i načinu spaljivanja suhe trave, korova, raslinja i biljnih otpadaka.  Za period od 01.06.-31.10. zabranjeno je uništavanje suhe trave,  korova, raslinja i biljnih otpadaka spaljivanjem strnih žitarica i uljane repice, dok radovi u žetvi i skupljanju prostirke ne završe. 
Također su Odlukom propisane i ostale mjere od požara, te njezini provoditelji, navodi gosp. Barun.
Zamjenik predsjednice vijeća daje ovu točku na raspravu, kako iste nije bilo, daje ovu točku na glasanje, te se ista usvaja JEDNOGLASNO.

Točka 4.
Gosp. Barun navodi kako se ova odluka također donosi svake godine, njome se utvrđuju mjere zaštite od požara na području Općine Bogdanovci i tko provodi navedene mjere. Također napominje kako je potrebno organizirati vatrogasna dežurstva vatrogasnim postrojbama, a ista organizira i ustrojava općinski načelnik za vrijeme trajanja početka zriobe pa do završetka žetve i vršidbe.
Zamjenik predsjednice vijeća daje ovu točku na raspravu, kako iste nije bilo, daje ovu točku na glasanje, te se ista usvaja JEDNOGLASNO.

Točka 5.
Novi Plan zaštite od požara donesen je 23.03.2022. godine, sukladno navedenom Planu donose se ostali prateći dokumenti, pa tako i Odluka o praćenju izvršenja Plana zaštite od požara, napominje gosp. Barun. Odlukom se određuje na koji se način organizira, te kako se djeluje sukladno gore navedenom Planu.
Zamjenik predsjednice vijeća daje ovu točku na raspravu, kako iste nije bilo, daje ovu točku na glasanje, te se ista usvaja JEDNOGLASNO.

Točka 6.
Gosp. Ruskaj navodi kako je tvrtka Komunalac poslala Izvješće o radu 20.02.2024. godine, te isto imate u materijalima za ovu sjednicu. Međutim kako je izvješće prilično šturo, pročitat ću Vam najbitnije podatke našeg Izvješća o provedbi Plana gospodarenja otpadom za 2023. godinu koje smo obvezni dostaviti županiji i to kako slijedi:
· U organizirano sakupljanje i prijevoz komunalnog otpada uključeno je 582 domaćinstva, te 28 pravnih osoba
· Ukupna količina otpada odloženog na odlagalištu iznosi 210,63 tone
· Ukupni godišnji prihod koncesionara javne usluge iznosi 48.735,24 EUR
Nakon izlaganja, ova točka daje se na raspravu, s obzirom da nije bilo rasprave, zamjenik predsjednice vijeća daje ovu točku na glasanje, te je ista usvojena JEDNOGLASNO.

Točka 7.
Gosp. Ruskaj pojašnjava kako je općinsko vijeće na 37. sjednici donijelo odluku o raspisivanju Javnog poziva za izbor članova Savjeta mladih Općine Bogdanovci, nakon čega je raspisan Javni poziv, na koji je pristigla jedna kandidatura.
Odbor za izbor i imenovanje Općinskog vijeća Općine Bogdanovci sastao se 26.03.2024. godine, te utvrdio da je  kandidatura pristigla u roku, te da je pravovaljana, te su sastavili popis važećih kandidatura i to kako slijedi:  
PREDLAGATELJ: HRVATSKA DEMOKRATKSA ZAJEDNICA (HDZ), a kandidati su sljedeći:
1. Luka Crnomarić
2. Alen Vinaj
3. Lea Marija Mijajlović

Popis važećih kandidatura dostavit će se Općinskom vijeću na raspravu i glasanje, također će se objaviti na WEB stranici Općine Bogdanovci.
Zamjenik predsjednice vijeća daje ovu točku na raspravu, nakon kratke rasprave Izvješće se usvaja sa 6 glasova ZA, te dva suzdržana.

Točka 8.
Nakon prethodno usvojenog Izvješća, zamjenik predsjednika vijeća daje na glasanje Odluku o izboru članova Savjeta mladih Općine Bogdanovci sa sljedećim kandidatima: 
1. Luka Crnomarić
2. Alen Vinaj
3. Lea Marija Mihajlović
Odluka je usvojena JEDNOGLASNO.

Točka 9.
Gosp. Barun navodi kako smo na ranijim vijećima razgovarali o prodaji čestica koje su dijelom vlasništvo , također navodi kako smo zaprimili nekoliko upita za kupnju četica u k.o. Svinjarevci k.č.br. 229, te u k.o. Petrovci k.č.br. 280. Čestica u Svinjarevcima u vlasništvu je Općine Bogdanovci 1/1, međutim čestica u k.o. Petrovci u vlasništvu je Općine Bogdanovci 14/16. Pred Vama je prijedlog Odluke o pokretanju postupka za kupoprodaju nekretnina, te ukoliko se ova Odluka usvoji potrebno je napraviti elaborat procjene nekretnina, zatim možemo krenuti u postupak prodaje.
Gosp. Krizmanić mišljenja je ukoliko ima zainteresiranih za kupnju, da se proda čestica u k.o. Petrovci.
Nakon kratke rasprave donesena je jednoglasna odluka da se s obje čestice krene u realizaciju prodaje.

Točka 10.
Gosp. Pavlović navodi, kad se već raspravlja o nekretninama, slučaj Erdelji Franjo, od kojeg je Općina Bogdanovci naslijedila kuću, te je tu istu kuću dala na korištenje bez naknade obitelji Nakić Alfirević. Nekoliko puta sam već rekao da im se pošalje dopis, da im se kaže da ne ulažu u tu kuću jer to nije njihovo vlasništvo, međutim do danas se to nije napravilo, a oni stalno nešto ulažu. 
Gosp. Gelo predlaže da se donese odluka da im se naplaćuje najam, odnosno neka se VMO Svinjarevci očituje i donese odluku po tom pitanju. 

Gosp. Barun upoznaje nazočne o zaprimljenoj obavijesti o prodaji kuće u ulici Crkvena 6, Svinjarevci, k.č.br. 108. Kuća se nalazi u centru Svinjarevaca, te su nam vlasnici ponudili otkup kuče ukoliko smo zainteresirani.
Gosp. Božić navodi kako će se članovi VMO-a sastati, te donijeti odluku po pitanju kuće Nakić Alfirević, a što se tiče kuće koja nam se nudi na otkup, kuće pokojnoj Jagrića, mislim da ta kuće realno ne vrijedi više od 17.000,00 EUR-a.

Gosp. Ruskaj podsjeća da još uvijek nismo dostavili podatke za suce porotnike, o tome smo razgovarali već na prijašnjim vijećima. Gđa. Vinaj predložila je gđu. Vovk, još nam nedostaje dva kandidata, pa Vas molim da to riješimo što prije, budući je izbor sudaca porotnika u lipnju ove godine.
Zamjenik predsjednice vijeća prepušta riječ načelniku kako bi nas izvijestio o novostima od zadnje sjednice općinskog vijeća.
Izvješće načelnika:
· Realizirali smo kupnju pisanica s motivima svakoga mjesta - cijena po komadu iznosi 1.200,00 EUR
· Svečano obilježen dan nenaoružanih odreda u Bogdanovcima
· Nastavljamo sa aktivnostima vezano za čipiranje i cijepljenje pasa na području Općine Bogdanovci
· Isplaćene su stipendije za 14 redovnih studenata, ukupne vrijednosti 5.600,00 EUR. Ove godine stipendije su povećane na 400,00 EUR
· Realiziran je projekt sanacija opasnih mjesta za Bogdanovce i Petrovce, postavljanjem kamera za nadzor brzine ukupne vrijednosti 13.125,00 EUR
· Odobren nam je projekt ulaganja u objekt dječjeg vrtića PO Bogdanovci u iznosu do 20.520,00 EUR, te smo pokrenuli postupak javne nabave
· Odobren nam je projekt modernizacije javne rasvjete faza V u iznosu od 32.000,00 EUR, te i s ovim projektom ubrzo krećemo u postupak nabave
· Prijavili smo projekt na Središnji državni ured za demografiju i mlade - škola tambure za djecu područnih škola s područja Općine Bogdanovci
· Odobren nam je projekt prekogranične suradnje sa župom Sv. Petra Inđija, vezano za keramičarske radove i ugradnja inverter klima uređaja, te je potpisan ugovor i uskoro će biti otvorena javna nabava
· Nastavljeni su radovi u obnovi sanitarnog čvora na zgradi u Petrovcima
· Održan je radni sastanak sa udrugama iz Svinjarevaca i predsjednicom vijeća vezano za obilježavanje Dana općine Bogdanovci - 05. svibnja u Svinjarevcima
· Proveli smo javni natječaj za zapošljavanje voditelja programa Zaželi, odabrana je gđa. Kristina Vlaović Podgorščak, također nakon provedenog javnog natječaja za mjesto računovođe primljena je gđa. Ana Marić
· Otvoren je javni poziv za prijavu korisnika za program Zaželi, organizirali smo i dežuranje tijekom tjedan u Svinjarevcima i Petrovcima radi lakšeg komuniciranja sa mještanima, također smo im olakšali da potpisom privole mi za njih izvadimo potvrde iz porezne o prihodima.
· Otvoren javni natječaj za zapošljavanje 16 osoba u program zaželi, te natječaj za radno mjesto za asistenta projekta
· U tijeku je prijava projekta preko Ministarstva regionalnog razvoja i EU fondova za nacionalne manjine sa opremanjem Doma kulture, nabava stolica i obnova pozornice 
· Također je u tijeku prijava projekta na Središnji državni ured za demografiju dječje igralište u Svinjarevcima
· U izradi je SECAP projekt, sadnja drveća u naseljima, svaki mjesni odbor donio je odluku o sadnji vrste drveća u pojedinom naselju
· Ovaj tjedan sastat će se Povjerenstvo za dodjelu sredstava udrugama, nakon provedenog natječaja. Te nakon toga slijedi potpisivanje Ugovora sa udrugama. 
· Za kraj Vas ovim pute pozivam sve na Dane otvorenih vrata u Petrovce, na prezentaciju uređenja općinske zgrade i Doma kulture, dana 13.04.2024. godine s početkom u 12 sati

Gosp. Ivan Božić navodi problem rasvjete na dječjem igralištu, da ne gori cijelu noć, jer se gosp. Marić žalio da im smeta. Gosp. Barun odgovara da ukoliko imaju problema sa djecom, da zovu policiju, a što se tiče gašenja javne rasvjete da se o vremenu gašenja dogovori VMO.

Gosp. Mudri govori kako je super ako projekt SECAP prođe, međutim postavlja pitanje što je sa starim kritičnim drvećem kojih je u Petrovcima jako puno?!
Gosp. Barun odgovara da je plan da se nastavi sa sanacijom problematičnih stabala, prvenstveno sa stablima koja narušavaju stambene objekte, električne kablove i tako redom. 

Gosp. Krizmanić navodi kako je zamoljen od vlasnika „Modrog podruma“ u Petrovcima da ukoliko je moguće da djelatnici u javnim radovima kose trave ispred te kuće, s obzirom da je ta kuća ujedno i jedna vrsta spomenika na Domovinski rat.



Završeno u 20: 55 sati.

